钦定古今图书集成/明伦汇编/官常典/第755卷 > 王章〈子之栻〉
## 钦定古今图书集成/明伦汇编/官常典/第755卷 > 王章〈子之栻〉

按《明外史》本传：“章字汉臣，武进人。崇祯元年进士，授
诸暨知县。少孤，母训之严。及为令，祖帐归，少暮，母诃
跪予杖，曰：‘朝廷以百里授酒人乎’？章伏地不敢仰视，
亲友为力解，乃已。治诸暨有声。甫半岁，以才调鄞县。
诸暨民与鄞民争挽章，至相哗。治鄞益有声，数注上
考。十一年，行取入都。时有考选翰林之命，行取者争”
奔竞，给事中陈启新论之。帝怒，命吏部上《访册》，罪廷
臣滥徇者。尚书姜逢元、王业浩、给事中傅元初、御史
禹好善等六人闲住，给事中孙晋、御史李右谠等三
人降调；给事中刘含辉、御史刘兴秀等十一人贬二
秩视事。吏部尚书田维嘉等乃请先推部曹。凡推二
十二人，章与焉，授工部主事。章及任濬、涂必泓、李嗣
京欲疏辨，惮为首获罪。李士淳者耄矣，四人不告而
首其名。士淳知之，惧且怒，与章等大诟。而帝知维嘉
有私，诏许与考，又以为首者必名士也，擢士淳编修。
章等皆御史，章上疏请罢内操。屡陈江南旱饥，请宽
逋赋；又劾内臣冒功，词甚侃直。明年出按甘肃，持风
纪，饬边防。西部寇庄浪，巡抚急征兵，章曰：“贫寇索食
耳。”策马入其帐，众罗拜乞降，乃稍给之食。洪化番者，
僧也，寺建永乐时，历年久，人畜繁盛，屡构讼，诸将利
其赀，议兵之，章持不可，遣官为解释。两河旱，章檄城
隍神曰：“御史受钱或戕害人，神殛御史，毋虐民。神血
食兹土，不能请上帝，苏一方，当奏天子易尔位。”檄焚，
雨大注。卫所官有犯旧令输饷赎罪，系累无已。时章
奏于朝，严责治而免其罚。边卒贷武弁金，偿以贼首。
武弁以冒功，坐是，数召边衅。章著令，非大举毋得以
零级冒功。巡抚刘镐贪惰，劾去之。所部十道监司劾
罢其四。居二年，以母忧归。服阕还朝，命巡视京营。时
李自成已陷山西，警一日数至。章按籍额军十一万
有奇，喜曰：“兵至十万，犹可为也。”及阅视，半死者馀冒
伍，惫甚，矢折刀缺，闻炮声掩耳，马未驰辄堕。而司农
缺饷，半岁不发。章屡疏请发内帑，不报。逾月，贼陷真
定，京师大震。襄城伯李国祯发营卒五万营城外，章
与给事中光时亨守阜城门。三堞一卒，三月初登陴，
阅十日始一还邸。栉沐易新衣冠。家人大骇，章不应。
贼傅城下，章手发二炮，贼少却。顷之，各门炮声绝，时
亨摄章走，章厉声曰：“事至此，犹惜死耶？”时亨曰：“死此
与士卒何别！入朝访上所在，不获则死，死未晚也。”章
从之，与时亨并马行。俄贼突至，疾呼下马。时亨仓皇
下，长跪乞降。章持鞭不顾，叱曰：“吾视军御史也，谁敢
犯！”贼刺章股，堕。章骂曰：“逆贼勤王，兵且至，我死，尔辈
灭不旋踵矣！”贼怒，攒槊刺杀章。抵暮，家人觅尸，犹一
手据地坐，张口怒，目勃勃如叱贼状。妻姜在籍，闻之，
一恸而卒。福王时，赠大理寺卿，谥“忠烈。”次子之栻，仕
闽为职方主事，亦死难。